钦定古今图书集成/历象汇编/历法典/第103卷 > 《诗经》 > 鄘风定之方中
## 钦定古今图书集成/历象汇编/历法典/第103卷 > 《诗经》 > 鄘风定之方中

定之方中，作于楚宫。揆之以日，作于《楚室》。

〈传〉定营室也。揆，度也。度日出日入，以知东西南视。定北准极，以正南北。室犹宫也。〈笺〉“定星昏中而正”，于是可以营制宫室，故谓之“营室。”“定昏中而正”，谓小雪时，其体与东壁连正四方。〈疏〉正义曰：此度日出日入，谓度其影也。故《公刘传》曰“考于日影”是也。其术则《匠人》云：“水地以县，置槷以悬，视以影。为规，识日出之影与日入之影。昼参诸日中之影，夜考之极星，以正朝夕。”注云：“于四角立植而悬以水，望其高下。高下既定，乃为位而平也。于所平之地中央树八尺之槷，以悬正之，视之以其影端，以至日”入。既则为规，测影两端之内，规之、规之交，乃其审也。度两交之间，中屈之以指槷，则南北正也。日中之影，最短者也。极星，谓北辰也。是揆日瞻星以正东西南北之事也。如《匠人》注度日出日入之影，不假于视定视极，而东西南北皆知之。此传“度日出入以知东西，视定极以正南北”者，《考工》之文，止言“以正朝夕”，无正南北之语，故规影之下，别言“考之极星”，是视极乃南北正矣。但郑因屈横度之绳，即可以知南北，故细言之，与此不为乖也。